Mis saated teevad PBK-st propagandakanali? – Propastop
09.03.2020
Eestis on viimastel kuudel Kremli propagandaväljaannete Sputnik, Baltnews ja PBK ümber käivas mõttevahetues kõlanud arvamusi, nagu oleks PBK ehk Pervõi Baltiiski Kanal telekanal, millele ei maksa pöörata suuremat tähelepanu. Nii näiteks rõhutab Rein Lang PBK vanamoodsat ja ebaatraktiivset sisu, Anvar Samost mainib kanali vähenevat vaatajaskonda, Ainar Ruussaar kirjutab selliste telejaamade vaatajatest kui väljasurevast grupist. Läti ajakirjanik Inga Springe ütleb ETV videolõigus koguni: “Ma oleksin väga ettevaatlik, öeldes, et PBK laseb eetrisse propagandat.”
Kõik need arvamused koos võivad jätta mulje, nagu oleks PBK puhul tegu Kremli mõjutustegevuse mõttes ohutu või tähtsusetu kanaliga. Propastop soovib selle eksiarvamuse kummutada. Toome esile need saated PBK eetris, mis edastavad rohkem ja vähem otseselt Kremli propagandat.
“Vremja pokažet” (Aeg näitab) on talk-show, mis saatejuht Artjom Šeinin juhtimisel esitab otseselt Kremli vaatenurka maailma asjadele. Saate teemaks satub vahel Eestigi, oleme analüüsinud ühte sellist juhtumit paar aastat tagasi põhjalikumalt. Värskematest näidetest sobib saatelõik, mille teemaks Tallinna “vabastamise” propagandasaluut.
Viimati oli “Vremja pokažet” PBK eetris eelmisel aastal, hetkel seda sellel kanalil ei näidata.
Mainimist väärib ka “Dobroje utro!” (Tere hommikust) hommikuprogramm, mis on sisu poolest mittepoliitiline, kuid kuhu aeg-ajalt satub sisse ka propagandat Kremli kastmes.
Kolmas grupp Venemaal toodetud saateid ei sisalda otsest aktiivset propagandat, küll aga laiemalt pehme jõu sõnumeid. Nendes rõhutatakse Kremli vaatenurka ajaloole, inimlikustatakse ja ülistatakse Nõukogude jõustruktuuride nagu NKVD või KGB tööd, heroiseeritakse Punaarmeed.
Näideteks sobivad spiooniseriaal “Spjaštšije” (Magajad), mis oli eetris 2017. ja 2018. aastal, samuti äsja jooksnud sari “Komissarša” (Naiskomissar).
Miks mitte tuua Idanaabri pehme jõu näitena PBK eetris linastunud  mängufilm “Sojuz spasenija” (Päästmise liit), milles rõhutatakse Kremli režiimile meelepärast ideed, et iga sotsiaalne protest ning võimuvahetus on halb.
Konkreetsetele saadetele lisaks tasub esile tuua ka PBK ebamäärast konteksti, kuhu satuvad  otsest Kremli mõjutustegevust mitte sisaldavad saated – kanali omatoodang, Tallinna tellimusel või Eesti poliitikute saated. Nii näiteks algab “Novosti Estonii” (Eesti uudised) 40 minutit, Yana Toomi “Brüsseli päevikud” 65 minutit pärast uudistesaadet “Vremja”. Venemaal toodetud saated ei ole eristatud muust sisust ja nende kallutatus ei pruugi Eesti vaatajale üheselt selge olla.
Ülevaade näitab, et kuigi on olemas Venemaa telekanaleid, mille propagandistlik sisu on palju räigem, ei anna see fakt alust PBK rolli Kremli mõjutustegevuse tööriistana pisendada.
Pildid: kuvatõmmised PBK saadetest “Vremja” ja “Vremja pokažet”.